Þóranna Ögmundsdóttir húsfreyja , verkakona og verkalýðsfrömuður fæddist 1. desember 1873 í Stakkagerði og lést 16. maí 1959 . Foreldrar hennar voru Ögmundur Ögmundsson sjómaður , f. 2. ágúst 1849 , d. 8. október 1932 , og kona hans Vigdís Árnadóttir húsfreyja , f. 14. október 1835 , d. 31. mars 1904 . Þóranna var 6 ára með foreldrum sínum í Fagurlyst 1880 , 16 ára með þeim í Landakoti 1890 . Hún var ógift hjá þeim í Landakoti 1901 . Þau Sigurður giftu sig 6. desember 1907 . Þau byggðu húsið Fagurhól og bjuggu þar meðan Sigurði entist líf . Eftir drukknun Sigurðar 1914 var Þóranna um skeið í Fagurhól , en missti húsið vegna skulda , sem á því hvíldu . Þau Ögmundur faðir hennar endurbyggðu Landakot og bjuggu þar síðan . Börnin Guðrún og Ögmundur fóru í fóstur . Guðrún fór til hjónanna á Hólmi , Stefaníu Einarsdóttur húsfreyju og Jóns Ólafssonar útgerðarmanns . Hún dvaldi þar á meðan þau hjón bjuggu saman , en Guðrún fór síðan með Önnu Ólafíu dóttur þeirra að Blátindi og dvaldi með þeim síðan . Ögmundur fór í fóstur til hjónanna í Dalbæ , Þóru Jónsdóttur og Helga Guðmundssonar , en síðan að Kerlingardal í Mýrdal . Börnin Sigurjón og Sigurrós Sóley voru með móður sinni . Þóranna vann verkakvennastörf árum saman . Hún hóf þátttöku í félagsmálum verkakvenna í Eyjum og varð ein af stofnendum Verkakvennafélagsins Hvatar og fórnaði því starfskröftum sínum . Hún lést 16. maí 1959 , 86 ára .